Premierul Marcel Ciolacu a declarat, vineri, că PSD şi PNL "sunt condamnate" "să continue acest proiect pentru România", iar după europarlamentare se vor strânge din nou într-o coaliţie şi mai determinaţi.
"Acum vin alegerile locale, e normal să lăsăm şi concurenţa locală, fiindcă este esenţa democraţiei, dar o spun fără nicio reţinere, din punctul meu de vedere, suntem condamnaţi împreună să continuăm acest proiect pentru România. Şi vom vedea votul românilor în ceea ce priveşte alianţa electorală pentru Europa, pentru lista de europarlamentare şi pe urmă ne vom strânge din nou într-o coaliţie, şi cred că şi mai determinaţi decât suntem acum, să creăm o perspectivă", a zis Ciolacu.
Premierul a menţionat că "perioada în care schimbam sute de miniştri, zeci de premieri, trebuie să apună şi în România".
"Cred că Germania a avut cel mai longeviv, 16 ani a fost o alianţă şi 16 sau 17 ani a fost acelaşi ministru al Transporturilor. Numai aşa poţi să dezvolţi o ţară, poţi să îţi ţii toate angajamentele, într-o echipă în care, adevărat, intră într-o anumită dinamică şi cine are performanţă continuă, cine nu, mai ia pauză", a mai spus Marcel Ciolacu.